江草歌送盧判官
作者：皇甫冉
朝代：唐

paragraphs: 江臯兮春早，江上兮芳草。
雜蘼蕪兮杜蘅，作叢秀兮欲羅生。
被遙隰兮經長衍，雨中深兮煙中淺。
目眇眇兮增愁，步遲遲兮堪搴。
澧之浦兮湘之濱，思夫君兮送美人。
吳洲曲兮楚鄉路，遠孤城兮依獨戎。
新月能分裛露時，夕陽照見連天處。
問君行邁將何之，淹泊沿洄風日遲。
處處汀洲有芳草，王孫詎肯念歸期。